## La consellera Nuria Martínez es reunix amb CSIF CV, UGT-PV i CCOOPV per a intensificar el diàleg social

*** En la trobada amb els sindicats presents en la Mesa General s’ha revisat el grau de compliment de l’acord de legislatura de maig de 2024 i s’ha fet un balanç de les fites aconseguides, així com dels compromisos pendents**

La consellera de Justícia i Administració Pública, Nuria Martínez, ha mantingut una trobada amb els representants dels sindicats integrats en la Mesa General de Negociació —CSIF CV, UGTPV i CCOOPV— amb el propòsit abordar els principals assumptes d’interés del sector públic valencià.

Durant la reunió, en la qual també ha participat el director general de Funció Pública, Javier Lorente, s’ha revisat el grau de compliment de l’acord de legislatura de maig de 2024, i s’ha fet un balanç de les fites aconseguides fins hui, així com dels compromisos pendents. La consellera ha valorat el progrés en cada àrea i ha destacat “el clima de bona fe negocial que regna en les actuals relacions entre l’Administració i els sindicats”.

Així mateix, s’ha dedicat especial atenció al sector de Funció Pública, en el qual les tres organitzacions han mostrat la seua satisfacció pels avanços exitosos en matèria d’ocupació, millora de condicions laborals i consolidació de plantilla. La postura comuna ha sigut subratllada per la consellera. “Estem tots alineats en el mateix objectiu: enfortir l’administració pública”, ha assegurat.

La consellera ha agraït l’actitud constructiva i dels sindicats que integren la Mesa i ha recalcat el valor del treball conjunt per a garantir servicis públics de qualitat i sostenibles. En paraules de Nuria Martínez, “l’acord de legislatura firmat en maig de 2024 és el nostre full de ruta, i els bons resultats arriben precisament gràcies a esta col·laboració lleial i efectiva”.

De cara al futur, s’ha establit un calendari conjunt per a assegurar la consecució de les pròximes fites previstes en l’acord, consolidar els drets del personal públic i continuar promovent la modernització del sector.

**Millors condicions per a millorar el servici públic**

L’acord de legislatura per a la funció pública de la Generalitat Valenciana, firmat el 25 d’abril de 2024, busca millorar les condicions laborals del personal empleat públic i optimitzar els servicis públics.

Amb esta fulla de ruta el Consell i els sindicats pretenen aprofundir en l’estabilitat del personal públic i trobar noves fórmules per a avançar cap a una administració pública més àgil, pròxima i inclusiva que preste el millor servici a la ciutadania.

Este acord és resultat de la negociació entre el Consell i els sindicats i té com a principals línies d’actuació la reducció de la temporalitat, la lluita contra la bretxa salarial, l’aplicació de la jornada de 35 hores setmanals, el teletreball, l’avaluació de l’acompliment i la gestió dels recursos humans.

A més, amb este acord la formació contínua i permanent dels empleats públics adquirix més rellevància, per a això l’Administració planteja oferir la seua oferta formativa i també, com a novetat, els sindicats podran homologar les seues accions formatives.

Fecha: 17/06/2025